Tampereen Koivistonkylään on tulossa uusi asuinalue, jonka energiantarve on ratkaistu uudella tavalla. Ilokkaanpuiston pellolle rakennetaan noin 300 ihmiselle asunnot, siis kahdeksan kerrostaloa ja yksi rivitalo. Omien asunto-osakkeittensa lisäksi tulevat asukkaat omistavat myös osan voimalaitosta.

– Juridiikkakin on ihan uutta tällaisessa hankkeessa. On tehtävä ihan uudenlaiset sopimukset, sanoo yksi hankkeen vetäjistä, toimitusjohtaja Jukka Mäkelä tamperelaisesta Amodus Oy:stä.

Ainutlaatuisessa hankkeessa on suunniteltu asuinalueen ulkopuolelle, Tampereen Teiskossa sijaitsevalle pellolle, aurinkopaneelimeri. Tämä aurinkovoimalaitos tuottaisi yhtä paljon energiaa kuin asuinalue tarvitsee vuodessa. Koko on käytännössä noin yksi megawatti.

Mäkelä ei vielä halua kertoa voimalaitoksen tarkkaa sijaintia, sillä hankkeen väki haluaa kertoa asiasta ensin alueen asukkaille. Lupaakaan laitokselle ei vielä ole. Voimalaitoksen ja asuinalueen välimatka tulee joka tapauksessa olemaan pitkä, Teiskon ytimestä on Koivistonkylän ytimeen runsaat 30 kilometriä.

Mäkelän tiedossa ei ole yhtään vastaavaa etätuotantohanketta koko EU:n alueella.

Etävoimalaitos kiinnostaa laajalti

Ainutlaatuista on sekin, ettei tälle voimalaitokselle rakenneta omia piuhoja. Energia eli sähkö ja lämpö kulkevat paikallisen sähköverkkoyhtiön eli Tampereen sähkölaitoksen reittejä pitkin.

– Tämä on herättänyt paljon mielenkiintoa. Meillä on kaksi tutkimushankettakin suunnitteilla eri yhteistyötahojen kanssa, Mäkelä kertoo innostuneena.

Mäkelä mainitsee Tampereen kaupungin useaan otteeseen tärkeänä yhteistyötahona. Aurinkovoimapuolella yhteistyötä tehdään taas mm. tamperelaisen Aurinkoteknon kanssa. Rakennuttajapuolella mukana on myös ylöjärveläinen Arkta rakennuttajat.

Asuinalueen kaava tulee lainvoimaiseksi syksyllä 2017, jos kaavasta ei valiteta. Mäkelä arvioi, että rakentamistyöt sekä asuntojen että voimalaitoksen osalta voisivat alkaa vuonna 2018. Valmista voisi olla vajaan neljän vuoden päästä eli vuonna 2022.